作者:李端
標題:送吉中孚拜官歸楚州
內容:才子神骨清，虛竦眉眼明。貌應同衛玠，鬢且異潘生。初戴莓苔幘，來過丞相宅。滿堂歸道師，眾口宗詩伯。須臾裡巷傳，天子亦知賢。出詔升高士，馳聲在少年。自為才哲愛，日與侯王會。匡主一言中，榮親千裡外。更聞仙士友，往往東回首。驅石不成羊，指丹空斃狗。孤帆淮上歸，商估夜相依。海霧寒將盡，天星曉欲稀。潮頭來始歇，浦口喧爭發。鄉樹尚和雲，鄰船猶帶月。到洞必傷情，巡房見舊名。醮疏壇路澀，汲少井欄傾。別我長安道，前期共須老。方隨水向山，肯惜花辭島。悵望執君衣，今朝風景好。